Las furneras da Salouf

Far paun en cuminanza. Quai vala per la vischnanca da Salouf. Il pastrign cun furn amez la vischnanca vegn puspè duvrà.Il paun da chasa gusta als abitants da Salouf. Rita Uffer ha fatg ina visita a Salouf.

I ma para d'esser ida enavos 30 onns. Il temp da mattatscha. Gist la medema odur ma dat encunter. En cuschina da dunna Gabriella Sonder a Salouf, sin ina sutga en in chantun la corva emplenida cun pasta bain levada. La pasta è pronta per vegnir purtada en pastrign e furmada a quel nutriment ch'jau n'hai anc mai udì ch'insatgi avess sbittà: Il paun, noss nutriment da mintgadi. Gabriella Sonder m'infurmescha che la pasta stoppia vegnir preparada gia la saira avant, ella stoppia pudair levar. Duas differentas corvas ha ella pront. Ina cun farina mes'alva, farina da salin, l'autra cun farina speziala da graun alpin, in graun biologic che vegn er semnà a Salouf.

Las 10 furneras
Ensemen cun dunna Gabriella Sonder fan anc nov dunnas part da la gruppa che fa paun. Tschintg giadas ad onn fa dunna Sonder per il solit questa lavur. Quai na signifitgescha però betg ch'ils Sonders hajan da mangiar adina paun vegl. Na, mintga duas emnas vegn fatg paun a Salouf, però en roda. Ma meglier èsi da laschar raquintar Gabriella Sonder sezza:
«D'ans deditgar a la cultura da far paun - far paun è cultura -, sin quell'idea ans ha manà ina da nossas giuvnas dunnas en l'Uniun da dunnas. Il motiv era d'ina vart quel pratic, perquai ch'i na dat a Salouf nagina furnaria/pastizaria, ed il paun sto vegnir empustà gia in di avant en butia dal consum da vischnanca. Da l'autra vart è il plaschair da pudair far sezza quel nutriment ch'è indispensabel en noss mintgadi. Paun fatg sez gusta meglier, betg mo perquai ch'el è meglier, mabain perquai ch'ins ha ina relaziun tar el.
Nus diesch dunnas che faschain paun en cuminanza ans essan cunvegnidas da far quai mintgamai en duas, e quai mintga duas emnas. Quellas duas che fan il paun fan dentant per tuttas diesch, uschia ch'i dat paun frestg mintga 15 dis e frestg resta quel lura, sch'i sto esser cun metter en frestgera. La saira ch'il paun è fatg vegn lura mintgina da quellas diesch dunnas e sa serva. Damai betg be meglier paun, mabain er anc in pau temp per ina baterlada da cuminanza.
Nus essan surtut dunnas plitost pli giuvnas che faschain paun en cuminanza. Però quellas da la generaziun pli veglia ans han mussà. Far paun n'è betg mo far la pasta e far si ils pauns, far paun en in furn vegl significhescha er savair stgaudar quel, e quai è per las dunnas da Salouf stà il pli grev.» Tant da Gabriella Sonder.

Er laina vegn fatg da cuminanza
Per stgaudar il furn da paun, quai che para d'esser vaira cumplitgà, perquai ch'il furn vegl a Salouf n'ha nagin termostat, per stgaudar quest furn dovri laina. Ed er quella vegn preparada en cuminanza. Ils umens da las «furneras» mainan, resgian e taglian quella laina en lavur cumina.
Esi da smirvegliar che las dunnas giuvnas a Salouf èn loschas da lur paun? Per dunna Gabriella ed anc per tschintg ulteriuras è quella luschezza anc pli chapibla, perquai ch'ellas fan da puras e cultiveschan per part er anc sezzas il graun.

Paun cun paira
Avant Nadal vegn il furn da Salouf er duvrà per far il paun cu paira. Il paun cun paira grischun ch'ha tradiziun e che na manca betg en ina vaira chasa surmirana il temp da Nadal. Betg mo ils indigens, mabain er ils esters paran da laschar gustar il paun cun paira, pertge adina dapli daventa el «souvenir» che vegn purtà a chasa suenter las vacanzas.'
Er per l'Uniun da puras da Surses, che fa mintg'onn ina vendita da paun ed autras spezialitads, contribueschan las puras da Salouf cun paun ord lur furn da lain.
Renovaziun
Il furn da Salouf avess basegn da vegnir renovà. Las furneras pertutgadas speran che quai succedia ils proxims onns.
Damai ch'il furn è en possess da la vischnanca stuess quella s'engaschar per quel fatg.
Salouf è ina vischnanca muntagnarda cun pulit engaschament per la cultura, uschia ch 'ins po sperar che la renovaziun dal furn vegnia realisada per pudair mantegnair en vischnanca la cultura da far «agen» paun.